
UCAPAN PERDANA MENTERI DI MAJLIS UPACARA 

PENUTUP MUKTAMAR DAKWAH ISLAMIAH BAGI 

TENGGARA ASIA DAN RANTAU PASIFIK, DI DEWAN 

TUNKU ABDUL RAHMAN, KUALA LUMPUR PADA 
14yr JANUARI, 1980 


Assalamu “alaikum Warahmatullahi Wabarakatuh. 
Bismilla-hir-Rahma-nir-Rahim. 


Yang Berhormat Datuk Amar Haji Taib Mahmood, Pengerusi 
Muktamar, Yang Teramat Mulia Tunku Abdul Rahman, Presiden 
Pertubuhan Kebajikan Islam Malaysia, Tuan Yang Terutama 
Shaikh Muhamad Ali Al-Harakan, Setiausaha Agung Rabitah 
Al-Alam Al-Islam, Mekah, Tuan Yang Terutama Afzal Shima, 
Setiausaha Agung Jemaah Penyelarasan Islam bagi Asia, Para 
Perwakilan Luar Negeri, para peserta dan para hadirin sekalian. 


Muktamar Dakwah Islamiah bagi Tenggara Asia dan Rantau 
Pasifik ini telah menarik minat dan perhatian ramai. Ia telah 
menjadi pusat tumpuan disebabkan oleh sambutan yang begitu 
menggalakkan dari 17 buah negara di rantau ini dan juga kerana 
janya diadakan pada ketika pemandangan dunia tertumpu kepada 
kebangkitan semula Islam. 


Hasil keputusan yang telah dicapai oleh Muktamar ini amatlah 
memerangsangkan. Menggembelingkan tenaga serta menyelaraskan 
kegiatan gerakan dakwah yang dijalankan oleh badan-badan dan 
pertubuhan dakwah dari rantau ini adalah usaha yang amat baik 
dan berkesan. Dakwah yang benar yang dijalankan secara jujur 
dan ikhlas akan mengukuhkan perpaduan serta mengeratkan 
kerjasama umat Islam di rantau ini ke arah meninggikan lagi 
syiar Islam dan taraf ekonomi umat Islam. 


Saya mengucapkan tahniah kepada pihak penganjur iaitu 
Rabitah Al-Alam Al-Islam Mekah dan juga Pertubuhan Kebajikan 
Islam Malaysia atau PERKIM, di atas usahasama dan kejayaan 
mereka menganjurkan Muktamar ini serta di atas kejayaan 
Muktamar ini mencapai matlamat dan tujuan yang telah ditetap- 
kan. Saya juga mengucapkan berbanyak terima kasih serta 

setinggi-tinggi penghargaan kepada pihak penganjur, khususnya 
kepada Yang Teramat Mulia Tunku Abdul Rahman dan Tuan 
Yang Terutama Shaikh Muhamad Ali Al-Harakan di atas peng- 
hormatan yang telah diberikan kepada saya di majlis ini. Saya 
juga suka menyampaikan ucapan terima kasih dan penghargaan 
kepada Sekretariat Pertubuhan Negara-negara Islam di atas 
sokongan yang telah diberikan kepada Muktamar ini. 


Para hadirin sekalian, 


Memanglah sejak Islam diwahyukan terdapat tentangan dan 
ancaman terhadap perkembangannya dan penyebaran ajaran-ajaran 
agama suci Allah ini. Cabaran dan dugaan yang dihadapi oleh 
umat Islam di zaman ini tidak kurang juga hebatnya. Selain dari 
ancaman yang didatangkan dari luar yang bertujuan hendak 
memusnahkan Islam, terdapat juga gejala-gejala yang dengan 
secara langsung atau tidak langsung, boleh melemahkan per- 
juangan umat Islam, Perbezaan-perbezaan pendapat dan per- 
telingkahan di kalangan pemimpin-pemimpin negara Islam sedikit 
sebanyak telah juga menjejaskan perpaduan dan keutuhan umat 
Islam di seluruh dunia. 


Kegiatan dakwah yang berbeza-beza dan tidak selaras telah juga 
melahirkan bibit-bibit perpecahan umat Islam sesama sendiri. 
Penyampaian dakwah dengan cara yang sempit dan keterlaluan 
juga telah menimbulkan ketakutan dan kebimbangan di kalangan 
penduduk-penduduk bukan Islam. Jika kesemuanya ini tidak di- 
kawal dan diperbaiki, maka ia akan hanya mempupuskan kemajuan 
ekonomi dan pembangunan umat Islam. Keadaan ini jika ber- 
lanjutan boleh membangkitkan kecurigaan dan kesangsian 
penduduk-penduduk lain agama terhadap Islam dan umat Islam. 


Kita mestilah bersyukur kehadrat Ilahi di atas kurniaan rahmat 
kemakmuranNya yang telah dapat kita nikmat selama ini. Hasil 
sumber alam, terutamanya minyak yang telah dikurniakan oleh- 
Nya kepada sebilangan negara-negara Islam telah meletakkan 
taraf kedudukan kita dan agama kita ke mercu yang paling tinggi. 
Pandangan seluruh dunia tertumpu kepada negara-negara ini 
serta umat Islam seluruhnya. Negara-negara maju dan pemimpin- 
pemimpin dunia sentiasa memerhatikan serta mengikut perkem- 
bangan, terutama mengenai cara dan kebijaksanaan kita meng- 
gunakan kekuasaan ekonomi yang diperolehi dari hasil kekayaan 
minyak. 


Malaysia tidak akan menggunakan kekuatan ekonominya pada 
jalan yang sempit dan tidak waras. Kita akan sentiasa meng- 
gunakan hasil sumber alam yang ada pada kita dengan cara yang 
penuh bertanggungjawab untuk faedah dan kebajikan rakyat 
jelata serta kepentingan negara. Dengan cara ini, maka dunia 
akan menghormati kita. Pemimpin-pemimpin Islam hari ini telah 
menunjukkan ketokohan dan mutu pimpinan yang tinggi. 


Mutu kepimpinan yang saya maksudkan itu ialah tidak kurang 
pentingnya kepada pemimpin-pemimpin Islam dalam sesebuah 
negara di mana penduduk-penduduknya terdiri dari berbilang 
kaum yang menganuti pelbagai agama. Sewajarnya umat Islam 
bahkan rakyat seluruhnya, menghindarkan sebarang selisih faham 
yang boleh membawa kepada pertelingkahan di kalangan pen- 
duduk. Kita mestilah mengamalkan toleransi berugama dan 
toleransi hidup bersama dalam masyarakat yang berbilang kaum 
dan berlainan agama. 


Dalam hubungan ini, saya merasa amat bangga kerana rakyat 
dan penduduk dari berbagai kaum yang menganuti lain-lain agama 
di Malaysia telah dapat mengamalkan semangat kerjasama dan 
persefahaman dengan umat Islam dalam semua bidang. Mereka 
sentiasa menghormati ugama Islam serta sentiasa berhati-hati 
supaya tidak melanggar pantang larang dan adat resam orang-orang 
Islam. Toleransi berugama, semangat muhibbah dan hidup 
bermasyarakat dengan harmoni sentiasa wujud di kalangan rakyat 
dan penduduk berbilang kaum dan berlainan agama di Malaysia. 
Inilah rahsia kemajuan, keamanan dan kemakmuran negara kita. 


Umat Islam dan masyarakat Islam di mana-mana juga di dunia 
ini perlulah bersatu padu dan bersefahaman. Mereka mestilah 
menggunakan setiap saluran dalam apa jua bidang bagi mengerat- 
kan lagi silaturrahim. Saya penuh yakin, badan serantau yang 
telah diperakukan penubuhannya oleh Muktamar ini akan menjadi 
media yang penting dan efektif bagi mencapai matlamat kita 
hendak meninggikan lagi syiar Islam serta meningkatkan lagi taraf 
ekonomi dan membaiki keadaan hidup umat Islam dan masyarakat 
Islam di rantau ini. 


Para hadirin sekalian, 
Islam adalah agama rasmi negara ini, Pengiktirafan ini telah 
dimaktubkan dalam Perlembagaan Persekutuan yang telah digubal 


dan dipersetujui oleh pemimpin-pemimpin semua kaum di negara 

ini. Malaysia merupakan satu-satunya negara di dunia ini yang 
telah meletakkan taraf agama Islam di peringkat yang paling 
tinggi secara undang-undang. Ini telah dapat dilakukan dengan 
pimpinan yang bijak oleh Yang Teramat Mulia Tunku Abdul 
Rahman dan pemimpin-pemimpin Malaysia yang terdahulu. 


Kerajaan Persekutuan dan Kerajaan-Kerajaan Negeri dari sejak 
Kemerdekaan telah melaksanakan berbagai rancangan, bukan 
sahaja bagi tujuan meninggikan lagi syiar Islam, bahkan untuk 
membaiki lagi keadaan hidup serta meningkatkan lagi taraf 
ekonomi umat Islam di negara ini. 


Peruntukan telah dan akan terus disediakan oleh Kerajaan 
Persekutuan dan Kerajaan-kerajaan Negeri bagi membina mesjid- 
mesjid dan surau-surau untuk kemudahan dan keselesaan umat 
Islam beribadat kepada Allah. 


- 


Kerajaan sememangnya menitek-beratkan pendidikan agama. 
Pengajian bidang ini diwajibkan bagi pelajar-pelajar Islam di 
sekolah-sekolah rendah dan menengah, Di Pusat-Pusat Pengajian 
Tinggi, pelajar-pelajar boleh mendalamkan pengajian mereka 
mengenai Islam. Fakulti Islam dan Kolej Perguruan Agama Islam 
telah juga ditubuhkan. Kerajaan memberi galakan dengan menye- 
diakan biasiswa bagi pelajar-pelajar melanjutkan pengajian Islam 
ke universiti-universiti. 


Ramai bilangan pelajar-pelajar Islam kita yang telah lulus dan 
sekarang ini sedang berkhidmat dengan Kerajaan, Sebilangan 
daripada mereka adalah memegang jawatan-jawatan yang penting 
bukan sahaja dalam Jabatan-jabatan agama di negeri-negeri, Pusat 
Islam dan Yayasan-yayasan Pengajian Tinggi, bahkan juga dalam 
perkhidmatan-perkhidmatan awam yang lain. 


Dalam usaha Kerajaan meninggikan taraf ekonomi dan mem- 
baiki keadaan hidup masyarakat dan umat Islam, berbagai projek 
dan rancangan telah, sedang dan akan terus dijalankan. Dasar 
Ekonomi Baru adalah bertujuan bagi mencapai matlamat ini. 
Kerajaan telah juga menubuhkan badan-badan dan institusi- 
institusi Sosio-ekonomi bagi memboleh umat Islam melibatkan 
diri serta mengambil bahagian dalam kegiatan-kegiatan ekonomi 
negara. 


Kesemua gambaran yang telah saya berikan itu bukan untuk 
propaganda tetapi adalah yang sebenarnya. Dengan ikhtiar 
Kerajaan ini serta tenaga yang boleh didapati dari umat Islam di 
negara ini, saya penuh yakin, usaha yang lebih pesat dapat di- 
gembelingkan ke arah menjalankan gerakan dakwah yang sihat 
serta yang lebih berkesan lagi supaya cita-cita kita hendak 
meninggikan syiar Islam serta hendak meningkatkan pembangunan 
ekonomi umat Islam dan masyarakat Islam dapat dilaksanakan 
sepenuhnya dan dengan jayanya. Insya Allah, dengan berkat 
rahmat-Nya, serta taufig dan hidayah dari-Nya, umat Islam akan 
dapat mencapai cita-cita dan matlamat ini. Saya berdoa kehadrat 
Allah Subhanahu Wata'ala semoga dimakbulkan segala usaha suci 
dan usaha mulia kita ini. 


Para hadirin sekalian, 


Dengan ini saya dengan amat sukacitanya mengisytiharkan 
Muktamar Dakwah Islamiah bagi Tenggara Asia dan Rantau 
Pasifik ini ditutup dengan rasminya. 


Wabillahit-taufig Wal-hidayah, Wassalamu “alaikum Warah- 
matullahi-Wabarakatuh. 


